Acțiune introdusă la 14 octombrie 2022 – Yanukovych/Consiliul
(Cauza T-642/22)
Limba de procedură: engleza
Părțile
Reclamant: Oleksandr Viktorovych Yanukovych (Sankt Petersburg, Rusia) (reprezentant: B. Kennelly, barrister)
Pârât: Consiliul Uniunii Europene
Concluziile
Reclamantul solicită anularea Deciziei (PESC) 2022/1355 din 4 august 2022 de modificare a Deciziei 2014/145/PESC privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei 1 și a Regulamentului de punere în aplicare (UE) 2022/1354 al Consiliului din 4 august 2022 privind punerea în aplicare a Regulamentului (UE) nr. 269/2014 privind măsuri restrictive în raport cu acțiunile care subminează sau amenință integritatea teritorială, suveranitatea și independența Ucrainei2, în măsura în care acestea se aplică reclamantului. Reclamantul solicită de asemenea plata cheltuielilor sale de judecată.
Motivele și principalele argumente
În susținerea acțiunii, reclamantul invocă un motiv întemeiat pe faptul că Consiliul a săvârșit erori vădite de apreciere atunci când a stabilit că criteriul de desemnare este îndeplinit. În special, Consiliul a acceptat ca atare, fără nicio încercare de verificare, afirmații neîntemeiate și în mare parte istorice, acuzații și chiar opinii din diverse rapoarte de presă a căror fiabilitate este discutabilă. Consiliul a prezentat aceste cereri și acuzații ca fapt, în ciuda multor inexactități și inconsecvențe identificate de către reclamant în observațiile sale. Consiliul ar fi trebuit să efectueze investigații suplimentare și să desfășoare o examinare veritabilă a suficienței, credibilității și fiabilității materialului pe care s-a bazat, însă nu a reușit să o facă. Prin urmare, nu există o bază factuală suficient de solidă pentru sancțiunile din august 2022 și, în consecință, acestea ar trebui anulate.
____________
1 JO 2022, L 204 I, p. 4.
1 JO 2022, L 204 I, p. 1.